CELEX: 52016PC0399
Language: el
Date: 2016-06-15
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 531/2012 σχετικά με τους κανόνες για τις αγορές περιαγωγής χονδρικής.

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.6.2016
            COM(2016) 399 final
            2016/0185(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 531/2012 σχετικά με τους κανόνες για τις αγορές περιαγωγής χονδρικής. 
            (Κείμενο που παρουσιάζει ενδιαφέρον για τον ΕΟΧ)
            {SWD(2016) 201 final}{SWD(2016) 202 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η ρυθμιστική παρέμβαση της ΕΕ στις αγορές περιαγωγής χονδρικής και λιανικής ήταν απαραίτητη τα τελευταία 10 έτη προκειμένου να βελτιωθούν οι συνθήκες για τη λειτουργία της εσωτερικής αγοράς υπηρεσιών περιαγωγής εντός της Ένωσης
                  1
               . 
            
            
               To 2015, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) 2015/2120
                  2
               , ο οποίος τέθηκε σε ισχύ στις 29 Νοεμβρίου 2015 και ο οποίος τροποποίησε τον  κανονισμό (ΕΕ) αριθ. 531/2012 (κανονισμός περί περιαγωγής)
                  3
               .
            
            
               Ο κανονισμός (ΕΕ) 2015/2120 απαιτεί την κατάργηση των πρόσθετων τελών περιαγωγής λιανικής στην Ένωση από τις 15 Ιουνίου 2017, με την επιφύλαξη της εύλογης χρήσης των υπηρεσιών περιαγωγής και με πρόβλεψη της δυνατότητας εφαρμογής ενός μηχανισμού παρέκκλισης για λόγους βιωσιμότητας για την κατάργηση των πρόσθετων τελών περιαγωγής λιανικής. Οι εν λόγω νέοι κανόνες για τις υπηρεσίες περιαγωγής λιανικής στην Ένωση αναφέρονται στην παρούσα αιτιολογική έκθεση ως κανόνες RLAH («roam-like-at-home» - περιαγωγή με χρέωση εσωτερικού).
            
            
               Η ρύθμιση σε επίπεδο λιανικής, παρότι αναγκαία, δεν αρκεί από μόνη της για την εφαρμογή των κανόνων RLAH. Προκειμένου η κατάργηση των πρόσθετων τελών περιαγωγής λιανικής να είναι βιώσιμη σε ολόκληρη την Ένωση και να μη προκαλέσει στρέβλωση των όρων του ανταγωνισμού στις εγχώριες αγορές, οι εθνικές αγορές περιαγωγής χονδρικής πρέπει να είναι ανταγωνιστικές και να παρέχουν τιμές περιαγωγής χονδρικής οι οποίες επιτρέπουν στους παρόχους περιαγωγής να προσφέρουν υπηρεσίες περιαγωγής λιανικής με βιώσιμο τρόπο και χωρίς επιπλέον χρεώσεις.
            
            
               Όσον αφορά αυτό το θέμα, η Επιτροπή ανέλαβε τη διενέργεια επανεξέτασης της αγοράς περιαγωγής χονδρικής, με σκοπό να εκτιμηθούν τα αναγκαία μέτρα ώστε να καταστεί δυνατή η κατάργηση των πρόσθετων τελών περιαγωγής λιανικής, σύμφωνα με το άρθρο 19 παράγραφος 1 του κανονισμού περί περιαγωγής
                  4
               .
            
            
               Αυτή η ανάλυση των αγορών χονδρικής δείχνει ότι αρκετές ανεπάρκειες της αγοράς εξακολουθούν να επηρεάζουν τη λειτουργία των εν λόγω αγορών (όπως ο ολιγοπωλιακός χαρακτήρας, σε συνδυασμό με τη διμερή φύση των συμβάσεων περιαγωγής και η έλλειψη υποκαταστάτων χονδρικής). Η εν λόγω ανάλυση δείχνει επίσης ότι η διαπραγματευτική θέση του καθαρού αποστολέα της κίνησης περιαγωγής, συμπεριλαμβανομένων των πιο αδύναμων παραγόντων της αγοράς στις αγορές περιαγωγής χονδρικής, μπορεί στην πραγματικότητα να επιδεινωθεί στο πλαίσιο της RLAH αν δεν εφαρμοστούν αντισταθμιστικά μέτρα. Αυτό θα μπορούσε με τη σειρά του να προκαλέσει στρέβλωση της λειτουργίας των εγχώριων αγορών των φορέων εκμετάλλευσης της χώρας προέλευσης.
            
            
               Ταυτόχρονα, οι κανόνες σχετικά με την αγορά χονδρικής θα πρέπει να διασφαλίζουν ότι οι φιλοξενούντες φορείς είναι σε θέση να ανακτήσουν τις δαπάνες που προκύπτουν από την παροχή υπηρεσιών περιαγωγής χονδρικής, συμπεριλαμβανομένου του από κοινού αναλαμβανόμενου και του κοινού κόστους. Με αυτόν τον τρόπο θα διατηρηθούν τα κίνητρα για επενδύσεις στα δίκτυα επίσκεψης και θα αποφευχθούν τυχόν στρεβλώσεις του εγχώριου ανταγωνισμού στις αγορές επίσκεψης λόγω του ρυθμιστικού αρμπιτράζ από πλευράς των φορέων εκμετάλλευσης οι οποίοι προσφεύγουν σε μέτρα για παροχή πρόσβασης σε περιαγωγή ώστε να ανταγωνίζονται στις κατά τα άλλα ανταγωνιστικές εγχώριες αγορές επίσκεψης.  
            
            
               Ως εκ τούτου, η παρούσα πρωτοβουλία έχει ως στόχο να ρυθμίσει τη λειτουργία των εθνικών αγορών περιαγωγής χονδρικής προκειμένου να καταργήσει πρόσθετα τέλη περιαγωγής λιανικής έως τις 15 Ιουνίου 2017 χωρίς να προκληθεί στρέβλωση των εγχώριων αγορών και των αγορών επίσκεψης.
            
            
               •Συνοχή με τις υφιστάμενες διατάξεις πολιτικής
            
            
               Η κατάργηση των πρόσθετων τελών περιαγωγής λιανικής συνιστά ένα ουσιαστικό βήμα προς τη διασφάλιση ότι οι κανόνες για τις τηλεπικοινωνίες υποστηρίζουν τη δημιουργία και τη λειτουργία μιας ψηφιακής ενιαίας αγοράς σε ολόκληρη την Ένωση. Ο στόχος αυτός τονίζεται επίσης στη στρατηγική για την ψηφιακή ενιαία αγορά η οποία καταρτίστηκε από την Επιτροπή στις 6 Μαΐου 2015
                  5
               . Ειδικότερα, η ρύθμιση της αγοράς περιαγωγής χονδρικής για τη σύσταση της RLAH στην Ένωση θα συμβάλει στην επίτευξη του στόχου πολιτικής με τον οποίο επιδιώκεται να διασφαλιστεί ότι χάρη στην εύρυθμη λειτουργία των αγορών παρέχεται πρόσβαση σε ασύρματες ευρυζωνικές υποδομές υψηλής απόδοσης σε προσιτές τιμές σε ολόκληρη την Ένωση.
            
            
               Οι συννομοθέτες αναγνώρισαν τη σημασία αυτού του στόχου για τη συνολική ψηφιακή ενιαία αγορά όταν εγκρίθηκαν οι κανόνες RLAH το 2015. Ωστόσο, δεδομένης της αλληλεξάρτησης μεταξύ των αγορών περιαγωγής χονδρικής και λιανικής, οι συννομοθέτες καθόρισαν η εφαρμογή της RLAH να υπόκειται στην έγκριση των νομοθετικών μέτρων για την αντιμετώπιση των ζητημάτων σε επίπεδο χονδρικής, τα οποία απαιτούνται για την κατάργηση των πρόσθετων τελών περιαγωγής λιανικής στην Ένωση. 
            
            
               Η παρούσα πρόταση κανονισμού έχει επομένως ως στόχο να ολοκληρώσει τους κανόνες για την περιαγωγή, ιδίως σε σχέση με τις αγορές περιαγωγής χονδρικής, και να καταστήσει δυνατή την εφαρμογή των κανόνων RLAH από τις 15 Ιουνίου 2017. Αυτό συνάδει με τους στόχους πολιτικής στους οποίους στηρίζεται ο κανονισμός περί περιαγωγής και την ευρύτερη στρατηγική για την ψηφιακή ενιαία αγορά.
            
            
               Εκτός από τα νομοθετικά μέτρα που προτείνονται εδώ, η σύσταση της RLAH θα συνοδεύεται επίσης από εκτελεστικές πράξεις που θα εγκριθούν έως τις 15 Δεκεμβρίου 2016 και οι οποίες θα προβλέπουν λεπτομερείς κανόνες για την εφαρμογή της πολιτικής εύλογης χρήσης και τη μεθοδολογία για την αξιολόγηση της βιωσιμότητας της κατάργησης των πρόσθετων τελών περιαγωγής λιανικής.
            
            
               •Συνοχή με τις υπόλοιπες πολιτικές της Ένωσης
            
            
               
                  Η στρατηγική για την ψηφιακή ενιαία αγορά επισημαίνει ότι τα δίκτυα τεχνολογίας πληροφοριών και επικοινωνιών αποτελούν τον κεντρικό κορμό για τα ψηφιακά προϊόντα και υπηρεσίες που έχουν τη δυνατότητα να υποστηρίξουν όλες τις πτυχές της ζωής μας και τα οποία προωθούν την οικονομική ανάπτυξη της Ευρώπης. Η ρύθμιση των αγορών περιαγωγής χονδρικής με σκοπό να καταστεί δυνατή η κατάργηση των πρόσθετων τελών περιαγωγής συμβάλλει ως εκ τούτου στην ανάπτυξη ενός ισχυρού, ανταγωνιστικού και δυναμικού τομέα τηλεπικοινωνιών, καθώς και στη δημιουργία των κατάλληλων συνθηκών για την ανάπτυξη προηγμένων ψηφιακών δικτύων και υπηρεσιών που υποστηρίζουν όλους τους τομείς της οικονομίας, συμπεριλαμβανομένων των μικρομεσαίων επιχειρήσεων.   
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Η ρυθμιστική παρέμβαση της ΕΕ στις αγορές περιαγωγής χονδρικής και λιανικής ήταν απαραίτητη τα τελευταία 10 έτη, βάσει του άρθρου 114 της Συνθήκης για τη λειτουργία της Ευρωπαϊκής Ένωσης (ΣΛΕΕ). Η παρέμβαση αυτή είχε ως στόχο τη βελτίωση των συνθηκών για τη λειτουργία της εσωτερικής αγοράς υπηρεσιών περιαγωγής εντός της Ένωσης
                  6
                επειδή οι εθνικές ρυθμιστικές αρχές αναγνώρισαν ότι δεν ήταν σε θέση να αντιμετωπίσουν αυτόνομα αυτό το πρόβλημα λόγω του διασυνοριακού χαρακτήρα της διεθνούς αγοράς περιαγωγής
                  7
               . Μετά την έκδοση του κανονισμού (ΕΕ) αριθ. 2015/2120, είναι αναγκαίο να θεσπιστούν τα κατάλληλα νομοθετικά μέτρα προκειμένου να διασφαλιστεί η εύρυθμη λειτουργία των αγορών περιαγωγής χονδρικής. Αυτό θα επιτρέψει τη παροχή της RLAH σε ολόκληρη την Ένωση, όπως αποδεικνύεται από την επανεξέταση της αγοράς περιαγωγής χονδρικής. Τα μέτρα για τη ρύθμιση των αγορών περιαγωγής χονδρικής σύμφωνα με το άρθρο 114 της ΣΛΕΕ είναι ως εκ τούτου επίσης αναγκαία προκειμένου να διασφαλιστεί η λειτουργία της εσωτερικής αγοράς για τις υπηρεσίες περιαγωγής, και ιδίως για να διασφαλιστεί η βιώσιμη παροχή της RLAH.
            
            
               •Επικουρικότητα 
            
            
               Μια ενωσιακή προσέγγιση για τη ρύθμιση των αγορών περιαγωγής χονδρικής θα αποτρέπει τα επιμέρους κράτη μέλη να υιοθετούν διαφορετικές προσεγγίσεις για την αντιμετώπιση του προβλήματος των υψηλών τιμών χονδρικής. Αυτές οι διαφορετικές προσεγγίσεις θα μπορούσαν να δημιουργήσουν εμπόδια στην εσωτερική αγορά επειδή οι πάροχοι υπηρεσιών περιαγωγής της Ένωσης θα υπόκειντο σε διαφορετικές κανονιστικές ρυθμίσεις ανάλογα με το αν θα ήταν πάροχοι περιαγωγής χονδρικής (ως φιλοξενούντες φορείς εκμετάλλευσης) ή αγοραστές υπηρεσιών περιαγωγής χονδρικής (ως φορείς εκμετάλλευσης της χώρας προέλευσης), παρά τους κανόνες περιαγωγής λιανικής που θεσπίζονται στον κανονισμό περί περιαγωγής.
            
            
               Είναι επίσης απαραίτητη μια κοινή προσέγγιση σε επίπεδο Ένωσης επειδή τα επιμέρους κράτη μέλη μπορεί να έχουν ανεπαρκή κίνητρα για τη ρύθμιση των εθνικών αγορών χονδρικής με τρόπο που λαμβάνει υπόψη τις επιπτώσεις που μπορεί να έχουν οι κανόνες τους όσον αφορά τη δυνατότητα παροχής της RLAH σε άλλα κράτη μέλη. Μια πρωτοβουλία σε επίπεδο Ένωσης θα λάμβανε καλύτερα υπόψη το γενικό συμφέρον όλων των κρατών μελών. Η αδυναμία διασφάλισης συνεκτικής ρύθμισης των αγορών περιαγωγής χονδρικής σε επίπεδο Ένωσης θα καθιστούσε δυσκολότερη την παροχή της RLAH, ενόψει του αυξημένου κινδύνου ανακολουθιών όσον αφορά τα επίπεδα του κόστους χονδρικής σε άλλα κράτη μέλη καθώς και τα έσοδα λιανικής.
            
            
               Αντιθέτως, μια κοινή προσέγγιση σε επίπεδο ΕΕ θα μπορούσε να δημιουργήσει το απαραίτητο ρυθμιστικό πλαίσιο και να διασφαλίσει ότι οι εθνικές αγορές χονδρικής στηρίζουν τον στόχο της κατάργησης των πρόσθετων τελών με βιώσιμο τρόπο σε ολόκληρη την Ένωση. Τέλος, μια κοινή προσέγγιση θα λάβει επίσης υπόψη την αλληλεξάρτηση μεταξύ των κανόνων για τις αγορές λιανικής και χονδρικής για τη διασφάλιση της ομαλής λειτουργίας των αγορών περιαγωγής της Ένωσης, όπως ήδη έχει τονίσει το Δικαστήριο
                  8
               . 
            
            
               
                  •
                        Αναλογικότητα
               
            
            
               Παρέχεται στον νομοθέτη ευρεία διακριτική ευχέρεια για τη διασφάλιση της αναλογικότητας των επιλογών του. Ωστόσο, το Δικαστήριο διευκρίνισε, ιδίως όσον αφορά τους κανόνες σχετικά με την περιαγωγή, ότι ο νομοθέτης πρέπει να βασίζει τις επιλογές του σε αντικειμενικά κριτήρια. 
            
            
               Σε αυτήν την περίπτωση, κατά την αξιολόγηση των επιβαρύνσεων που συνδέονται με διάφορα πιθανά μέτρα, πρέπει να εξεταστεί κατά πόσον οι επιδιωκόμενοι στόχοι είναι τέτοιοι ώστε να δικαιολογούν ακόμη και σημαντικές αρνητικές οικονομικές επιπτώσεις για ορισμένους φορείς εκμετάλλευσης
                  9
               . Κατά συνέπεια, τα προτεινόμενα ρυθμιστικά μέτρα λαμβάνουν υπόψη δύο στοιχεία, σύμφωνα με τα κριτήρια που καθορίζονται στο άρθρο 19 παράγραφος 1 του κανονισμού περί περιαγωγής, δηλαδή την ανάγκη διασφάλισης ότι οι φιλοξενούντες φορείς εκμετάλλευσης έχουν τη δυνατότητα να ανακτήσουν όλο το κόστος παροχής ρυθμιζόμενων υπηρεσιών περιαγωγής χονδρικής, συμπεριλαμβανομένου του από κοινού αναλαμβανόμενου και του κοινού κόστους, για την παροχή υπηρεσιών περιαγωγής χονδρικής και την ανάγκη αποτροπής της μόνιμης περιαγωγής ή της μη φυσιολογικής ή καταχρηστικής χρήσης της πρόσβασης σε περιαγωγή χονδρικής για σκοπούς εκτός της παροχής ρυθμιζόμενων υπηρεσιών περιαγωγής στους πελάτες παρόχων υπηρεσιών περιαγωγής ενώ οι τελευταίοι ταξιδεύουν τακτικά στο εσωτερικό της Ένωσης. 
            
            
               Οι εν λόγω ειδικές απαιτήσεις εξασφαλίζουν ότι, σύμφωνα με την αρχή της αναλογικότητας, οι κανόνες για την περιαγωγή χονδρικής κάνουν μόνο αυτά που είναι αναγκαία για την επίτευξη του γενικού στόχου της πολιτικής. Δεν πρέπει, για παράδειγμα, να δημιουργούν αρνητικές οικονομικές επιπτώσεις που δεν δικαιολογούνται για την επίτευξη του στόχου, όπως να απαιτούν από αποδοτικούς φορείς να παρέχουν υπηρεσίες κάτω του κόστους ή να επιβάλλουν κανόνες πρόσβασης τους οποίους οι φιλοξενούντες φορείς δεν μπορούν να περιορίσουν στην παροχή υπηρεσιών περιαγωγής. 
            
            
               Εξάλλου, όπως επισημαίνεται από το Δικαστήριο, η συμμόρφωση με την αρχή της αναλογικότητας δεν αποκλείει το ενδεχόμενο ορισμένοι φορείς εκμετάλλευσης να αντιμετωπίσουν αρνητικές οικονομικές συνέπειες σε ειδικές περιπτώσεις, όπως μείωση των κερδών τα οποία βρίσκονται πάνω από το επίπεδο που θα προέκυπτε σε πλήρως ανταγωνιστικές αγορές για δραστηριότητες περιαγωγής χονδρικής ή ζημιές που οφείλονται σε ανεπαρκή διαχείριση του κόστους δικτύου. Αυτό συμβαίνει επειδή σε αυτές τις περιπτώσεις οι εν λόγω αρνητικές συνέπειες είναι όντως δικαιολογημένες και αναγκαίες για την επίτευξη του επιδιωκόμενου στόχου.
            
            
               •Επιλογή του μέσου
            
            
               Τα προτεινόμενα μέτρα αποσκοπούν στον καθορισμό άμεσα εφαρμόσιμων κανόνων για την παροχή υπηρεσιών περιαγωγής χονδρικής, με την τροποποίηση των αντίστοιχων διατάξεων που προβλέπονται στον κανονισμό περί περιαγωγής. Για τον λόγο αυτό, προτείνεται η έκδοση κανονισμού.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ.
            
            
               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας
            
            
               
                  Η Επιτροπή προέβη σε μια ολοκληρωμένη επανεξέταση της αγοράς περιαγωγής χονδρικής στην Ένωση ενόψει των ειδικών στόχων που καθορίζονται στον κανονισμό περί περιαγωγής.
               
            
            
               Η επανεξέταση δείχνει συγκεκριμένα ότι οι αγορές περιαγωγής χονδρικής δεν λειτουργούν πάντα σωστά. Οι επιπτώσεις αυτών των αδυναμιών της αγοράς σε σχέση με τη λειτουργία των αγορών χονδρικής συνεπάγονται τιμές σημαντικά υψηλότερες από το εκτιμώμενο κόστος, ιδίως για τα δεδομένα. Ωστόσο, κάθε δυναμική που μπορεί να παρατηρηθεί στις αγορές περιαγωγής χονδρικής στην Ένωση συνδέεται ουσιαστικά με τα υφιστάμενα ρυθμιζόμενα τέλη περιαγωγής χονδρικής. Αυτά τα ανώτατα όρια τελών είναι συχνά τα μοναδικά διαθέσιμα σε φορείς εκμετάλλευσης με πιο περιορισμένη διαπραγματευτική ισχύ (μικρότεροι φορείς εκμετάλλευσης ή φορείς εκμετάλλευσης κινητών εικονικών δικτύων). Η επανεξέταση καταλήγει επίσης στο συμπέρασμα ότι δεν είναι δυνατόν να προβλεφθεί με βεβαιότητα ο αντίκτυπος της μελλοντικής υποχρέωσης RLAH, και ιδίως η αναμενόμενη αύξηση της κίνησης περιαγωγής, στον ανταγωνισμό στις εθνικές αγορές περιαγωγής χονδρικής. Αντίθετα, με τη συνεχή αδυναμία της αγοράς να επηρεάσει τις αγορές περιαγωγής χονδρικής, η έκθεση επανεξέτασης δεν αποκλείει τον κίνδυνο, ελλείψει αντισταθμιστικών μέτρων, η θέση ενός σημαντικού αριθμού παραγόντων της αγοράς να επιδεινωθεί στην πραγματικότητα στο πλαίσιο της RLAH.
            
            
               •Διαβουλεύσεις με τα ενδιαφερόμενα μέρη
            
            
               Η Επιτροπή πραγματοποίησε μια δημόσια διαβούλευση σχετικά με την επανεξέταση των εθνικών αγορών περιαγωγής χονδρικής από τις 29 Νοεμβρίου 2015 έως τις 18 Φεβρουαρίου 2016. Σκοπός της διαβούλευσης ήταν να συγκεντρωθούν απόψεις σχετικά με το πόσο καλά λειτουργούν οι αγορές περιαγωγής στην ΕΕ και σχετικά με τις υφιστάμενες ρυθμίσεις των εθνικών αγορών περιαγωγής χονδρικής στην Ένωση, στο πλαίσιο της υποχρέωσης κατάργησης των πρόσθετων τελών περιαγωγής λιανικής έως τις 15 Ιουνίου 2017, η οποία προβλέπεται στον κανονισμό περί περιαγωγής. Ελήφθησαν συνολικά 97 απαντήσεις (92 μέσω του ηλεκτρονικού ερωτηματολογίου, 3 μέσω ηλεκτρονικού ταχυδρομείου και 2 έγγραφα θέσεων) από 25 κράτη μέλη και τη Νορβηγία.
            
            
               Οι φορείς εκμετάλλευσης έχουν διαφορετικές αντιλήψεις όσον αφορά το πόσο καλά λειτουργούν οι αγορές περιαγωγής χονδρικής. Ορισμένοι κατεστημένοι φορείς εκμετάλλευσης, φορείς εκμετάλλευσης με μεγάλο αποτύπωμα και γενικά φορείς εκμετάλλευσης με μεγάλη κίνηση περιαγωγής προς το εσωτερικό ισχυρίζονται ότι υπάρχει κάποια δυναμική ανταγωνισμού, όπως προκύπτει από τα τέλη της αγοράς χονδρικής τα οποία είναι συνήθως κατώτερα από τα τρέχοντα ρυθμιστικά ανώτατα όρια. Άλλοι φορείς, ιδιαίτερα μικρότεροι, πάροχοι περιαγωγής κινητών εικονικών δικτύων και φορείς εκμετάλλευσης με μεγάλη κίνηση περιαγωγής προς το εξωτερικό, υποστηρίζουν ότι οι τιμές που είναι διαθέσιμες σε αυτούς στην αγορά χονδρικής βρίσκονται στα σημερινά ανώτατα όρια ή κοντά σε αυτά και ότι είναι ουσιαστικά υψηλές. Οι απόψεις σχετικά με τις επιπτώσεις της RLAH στον ανταγωνισμό στις αγορές περιαγωγής χονδρικής είναι διχασμένες μεταξύ αυτών των δύο ομάδων φορέων· οι πρώτοι υποστηρίζουν ότι η RLHA θα αυξήσει τον ανταγωνισμό, οι τελευταίοι ισχυρίζονται το αντίθετο. 
            
         
         
            
               Οι εθνικές ρυθμιστικές αρχές και οι κυβερνήσεις εκφράζουν απόψεις παρόμοιες με εκείνες των φορέων εκμετάλλευσης στις χώρες τους. Οι χώρες με μεγάλο όγκο περιαγωγής προς το εσωτερικό θεωρούν ότι οι εθνικές αγορές περιαγωγής χονδρικής λειτουργούν σωστά, ενώ οι χώρες με μεγάλο όγκο περιαγωγής προς το εξωτερικό υποστηρίζουν την αντίθετη άποψη. Τέλος, οι καταναλωτές και οι ενώσεις καταναλωτών είναι επιφυλακτικοί ως προς τη διατύπωση απόψεων για τις αγορές περιαγωγής χονδρικής καθώς δεν εμπλέκονται άμεσα στις εν λόγω αγορές.
            
            
               Η μεγάλη πλειονότητα των ερωτηθέντων είναι της άποψης ότι η θέσπιση ανώτατων ορίων τελών περιαγωγής χονδρικής στο σύνολο της ΕΕ τα οποία θα ισχύουν σε όλα τα κράτη μέλη θα ήταν η πιο κατάλληλη ρυθμιστική προσέγγιση για την καθιέρωση της RLAH το 2017. Ωστόσο, λόγω των διαφορετικών αντιλήψεων για τον τρόπο λειτουργίας της αγοράς περιαγωγής χονδρικής, οι φορείς εκμετάλλευσης είναι διχασμένοι όσον αφορά το καταλληλότερο επίπεδο των εν λόγω ανώτατων ορίων ώστε να καταστεί δυνατή η βιώσιμη RLAH. Ορισμένοι υποστηρίζουν τη διατήρηση των υφιστάμενων ανώτατων ορίων τελών περιαγωγής ενώ άλλοι ζητούν σημαντική μείωση ώστε να καταστεί δυνατή η βιώσιμη RLAH. Επιπλέον, πολλοί φορείς επισημαίνουν τη σημασία του επιπέδου των τελών τερματισμού για τις κινήσεις περιαγωγής ώστε να καταστεί δυνατή η RLAH για φωνητικές κλήσεις.
            
            
               •Συγκέντρωση και χρήση εμπειρογνωσίας
            
            
               Για τη συγκέντρωση των στοιχείων που απαιτούνται για την έκθεση επανεξέτασης, επιπλέον της δημόσιας διαβούλευσης, το φθινόπωρο του 2015 η Επιτροπή και ο Φορέας Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) συγκέντρωσαν ένα ολοκληρωμένο σύνολο στοιχείων από τους φορείς εκμετάλλευσης
                  10
               . Η Επιτροπή ζήτησε επίσης  εξωτερική μελέτη για να εκτιμηθεί το κόστος της παροχής υπηρεσιών περιαγωγής χονδρικής
                  11
                και ανέλυσε τα ποιοτικά και ποσοτικά στοιχεία που ελήφθησαν, τα οποία αφορούσαν τις αγορές περιαγωγής χονδρικής και λιανικής
                  12
               .  
            
            
               •Εκτίμηση επιπτώσεων
            
            
               
                  Η συνοδευτική εκτίμηση επιπτώσεων του εγγράφου εργασίας των υπηρεσιών της Επιτροπής
                     13
                   υποβλήθηκε στην επιτροπή ρυθμιστικού ελέγχου, η οποία γνωμοδότησε θετικά στις 15 Απριλίου 2016.
               
               
                  Εξετάστηκαν τέσσερις επιλογές:
               
               
                  Επιλογή 1 - καμία ενέργεια σε επίπεδο Ένωσης (σενάριο αναφοράς). H RLAH δεν θα ίσχυε από τις 15 Ιουνίου 2017 και οι καταναλωτές θα εξακολουθούσαν να καταβάλλουν τέλη περιαγωγής λιανικής. 
               
               
                  Επιλογή 2 - ορισμός των ανώτατων ορίων περιαγωγής χονδρικής στο σύνολο της ΕΕ στο υφιστάμενο επίπεδο. Στην επιλογή αυτή τα ισχύοντα ανώτατα όρια τελών περιαγωγής χονδρικής που καθορίζονται στον κανονισμό περί περιαγωγής (0,05 EUR ανά λεπτό πραγματοποίησης κλήσης, 0,02 EUR ανά μήνυμα SMS, 0,05 EUR ανά MB) θα πρέπει να επιβεβαιωθούν σε νομοθετική πράξη, ώστε η RLAH να τεθεί σε ισχύ από τις 15 Ιουνίου 2017. 
               
               
                  Επιλογή 3 - ορισμός των ανώτατων ορίων τελών περιαγωγής χονδρικής στο σύνολο της ΕΕ σε χαμηλότερο επίπεδο από το σημερινό. Στο πλαίσιο αυτής της επιλογής, η νομοθεσία θα μειώσει τα ισχύοντα ανώτατα όρια τελών περιαγωγής στα 0,04 EUR ανά λεπτό πραγματοποίησης κλήσης, 0,01 EUR ανά μήνυμα SMS και 0,0085 EUR ανά MB και θα διασφαλίσει επίσης ότι η RLAH θα τεθεί σε ισχύ.
               
               
                  Επιλογή 4-ορισμός ανώτατων ορίων τελών περιαγωγής χονδρικής ανά χώρα. Η επιλογή αυτή θα εφαρμόσει ανώτατα όρια τελών περιαγωγής χονδρικής ανά χώρα που ισοδυναμούν με τις εκτιμήσεις κόστους σε κάθε κράτος μέλος και βασίζονται σε ένα κοινό μοντέλο κόστους. Θα καταστήσει επίσης δυνατή την RLAH από τις 15 Ιουνίου 2017.
               
               
                  Εκτός από την επιλογή με βάση τα ανώτατα όρια μεταξύ των επιλογών 2 έως 4, η Επιτροπή ανέλυσε επίσης ένα συμπληρωματικό μέτρο το οποίο θα δώσει στα μέρη μιας σύμβασης περιαγωγής χονδρικής τη δυνατότητα να διαπραγματευτούν ένα απορρυθμισμένο σύστημα τιμολόγησης, απαλλάσσοντάς τα από την εφαρμογή μέγιστων ορίων τελών περιαγωγής χονδρικής ανά μονάδα τα οποία προβλέπονται στον κανονισμό περί περιαγωγής.
               
               
                  Με βάση την ανάλυση που πραγματοποιήθηκε στην εκτίμηση επιπτώσεων, η επιλογή 3 είναι η καταλληλότερη για την εφαρμογή βιώσιμης RLAH στην Ένωση, συμπεριλαμβανομένων των φορέων με μικρότερη διαπραγματευτική ισχύ. Διασφαλίζει ότι οι φιλοξενούντες φορείς μπορούν να ανακτήσουν το προβλεπόμενο κόστος της παροχής υπηρεσιών περιαγωγής χονδρικής και θα διατηρήσει τα επενδυτικά κίνητρα στις αγορές επίσκεψης. Το επίπεδο ανώτατων ορίων της επιλογής 3 αφήνει επίσης περιθώριο για ανταγωνισμό κάτω από το ανώτατο όριο, επιτρέποντας στους φορείς να αντλήσουν οικονομικά πλεονεκτήματα από τις οικονομίες κλίμακας, παρέχοντάς τους έτσι τη δυνατότητα διαπραγμάτευσης χαμηλότερων τιμών. 
               
               
                  Η ανάλυση δείχνει επίσης ότι η παροχή στους φιλοξενούντες και στους επισκέπτες φορείς εκμετάλλευσης της δυνατότητας να συμφωνούν να μην εφαρμόζουν τα ανώτατα όρια χονδρικής αλλά να έχουν μια μη ρυθμισμένη σύμβαση, π.χ. την τιμολόγηση με βάση τη χωρητικότητα ή οποιαδήποτε άλλη συμβατική μορφή, θα έχει θετικό αντίκτυπο στην αγορά περιαγωγής χονδρικής. Αυτό θα μπορούσε επομένως να επιτραπεί επίσης ως συμπληρωματικό μέτρο. 
               
               
                  Αντίθετα, η επιλογή 4 δεν βελτιώνει σημαντικά τη βιωσιμότητα της RLAH σε επίπεδο φορέα εκμετάλλευσης σε σύγκριση με την επιλογή 3, αλλά ενέχει μεγαλύτερους κινδύνους που σχετίζονται με την ανάκτηση κόστους σε επίπεδο χονδρικής και δημιουργεί σημαντικές δυσκολίες ως προς την υλοποίηση. 
               
               
                  Τέλος, η επιλογή 1 και, σε μικρότερο βαθμό, η επιλογή 2, δεν θα οδηγούσε σε επίτευξη του στόχου της διασφάλισης της RLAH σε ολόκληρη την Ένωση. Αυτό συμβαίνει επειδή η επιλογή 1 δεν θα διασφάλιζε την κατάργηση των πρόσθετων τελών περιαγωγής λιανικής: ιδίως στο πλαίσιο της επιλογής 1, η απώλεια της ευημερίας των καταναλωτών θα ισοδυναμούσε με 1,4 δισ. EUR. Ούτε η επιλογή 2 θα αντιμετώπιζε την εκτεταμένη μη βιωσιμότητα της RLAH για πολλούς φορείς εκμετάλλευσης (περίπου 20% του αναλυθέντος δείγματος) και σε πολλά κράτη μέλη (άνω του 20% των κρατών μελών).
               
            
            
               •Θεμελιώδη δικαιώματα
            
            
               
                  Οι επιπτώσεις της πρότασης όσον αφορά τα θεμελιώδη δικαιώματα, όπως η επιχειρηματική ελευθερία, έχουν αναλυθεί. Σε αυτό το πλαίσιο, λαμβάνοντας υπόψη το γεγονός ότι τα προτεινόμενα ανώτατα όρια αποσκοπούν στην αντιμετώπιση μιας ανεπάρκειας της αγοράς και στη διασφάλιση της ανάκτησης του κόστους, δεν αποτελούν δυσανάλογο μέτρο σε σχέση με τον επιδιωκόμενο στόχο ή απαράδεκτη παρέμβαση η οποία θίγει την ίδια την ουσία αυτής της ελευθερίας. Η δυνατότητα εξαίρεσης αποσκοπεί επίσης στην αύξηση της ελευθερίας των μερών για τη σύναψη σύμβασης χονδρικής.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις για την ΕΕ.
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η RLAH θα καταστεί υποχρεωτική από τον Ιούνιο του 2017, με την επιφύλαξη της εφαρμογής κατά την ημερομηνία αυτή της νομοθετικής πράξης που θα εγκριθεί μετά την παρούσα πρόταση. Ως εκ τούτου, η Επιτροπή προτείνει τη σύνδεση των υποχρεώσεων υποβολής εκθέσεων με την έναρξη ισχύος της RLAH ώστε όλοι οι κανόνες σε σχέση με τη λιανική και τη χονδρική να έχουν παρεμφερή περίοδο εφαρμογής.
               
               
                  Όσον αφορά το περιεχόμενο της διαδικασίας παρακολούθησης και αξιολόγησης, η τρέχουσα ρήτρα αναθεώρησης του άρθρου 19 παράγραφος 3 του κανονισμού περί περιαγωγής υποχρεώνει την Επιτροπή να αξιολογήσει το «επίπεδο του ανταγωνισμού τόσο στη λιανική όσο και στη χονδρική αγορά περιαγωγής, ιδίως της ανταγωνιστικής κατάστασης των μικρών, ανεξάρτητων ή νεοεισερχόμενων φορέων εκμετάλλευσης, συμπεριλαμβανομένων των συνεπειών που έχουν για τον ανταγωνισμό οι εμπορικές συμφωνίες και τον βαθμό αλληλοσύνδεσης μεταξύ των φορέων εκμετάλλευσης». 
               
               
                  Αυτό συνδέεται επομένως άμεσα με την εκτίμηση των επιπτώσεων των κανόνων για την περιαγωγή χονδρικής που λαμβάνονται υπόψη στο πλαίσιο της παρούσας πρωτοβουλίας. Στο πλαίσιο αυτής της υφιστάμενης υποχρέωσης, η Επιτροπή προτείνει τη χρήση των ακόλουθων δεικτών για την αξιολόγηση των μέτρων που σχετίζονται με την παρούσα πρωτοβουλία: 
               
            
            
               τον αριθμό των αιτήσεων βιωσιμότητας,
            
            
               τον συνολικό όγκο κίνησης περιαγωγής προς το εσωτερικό και το εξωτερικό ανά τρίμηνο, 
            
            
               τις μέσες τιμές και όγκους για μη ισόρροπη και ισόρροπη κίνηση, 
            
            
               τον αριθμό και τα κύρια χαρακτηριστικά των συμβάσεων χονδρικής με βάση τη δυναμικότητα, και
            
            
               τα μέτρα για τις συμβάσεις χονδρικής που έχουν εγκριθεί για την αντιμετώπιση επιχειρηματικών δραστηριοτήτων μεγάλης κλίμακας που βασίζονται σε μόνιμη περιαγωγή ή σε μη φυσιολογική ή καταχρηστική χρήση της πρόσβασης σε περιαγωγή χονδρικής και την αποτελεσματική εφαρμογή τους.
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Ο προτεινόμενος κανονισμός αποτελείται από δύο άρθρα, ένα το οποίο περιλαμβάνει όλες τις προτεινόμενες τροποποιήσεις στον κανονισμό για την περιαγωγή και ένα άλλο που αφορά την έναρξη ισχύος.
               
               
                  Το άρθρο 1 προτείνει τις ακόλουθες τροποποιήσεις στον κανονισμό περί περιαγωγής:
               
            
            
               Το σημείο 1 τροποποιεί το άρθρο 3 του κανονισμού περί περιαγωγής προσθέτοντας τη δυνατότητα των μερών μιας σύμβασης χονδρικής να μην εφαρμόσουν τα μέγιστα όρια χονδρικής που προβλέπονται στα άρθρα 7, 9 και 12 του κανονισμού περί περιαγωγής.
            
            
               Τα σημεία 2 έως 4 εισάγουν τροποποιήσεις στις ισχύουσες διατάξεις για τον καθορισμό των μέγιστων ορίων τελών περιαγωγής χονδρικής για κλήσεις, μηνύματα SMS και δεδομένα, και τροποποιούν τις ισχύουσες τιμές. Οι τροποποιήσεις διασφαλίζουν επίσης τη συνοχή των τριών τροποποιημένων άρθρων (άρθρα 7, 9 και 12).
            
            
               Το σημείο 5 εισάγει μια τροποποίηση στο άρθρο 17, με σκοπό τη διασφάλιση της διαβούλευσης με τον BEREC σε διαφορές που αφορούν τις εισροές που απαιτούνται για την παροχή ρυθμιζόμενων υπηρεσιών περιαγωγής χονδρικής.
            
            
               Τα σημεία 6 έως 7 εισάγουν τροποποιήσεις στη ρήτρα αναθεώρησης προκειμένου να εξασφαλιστεί η συνοχή μετά από την έναρξη ισχύος του RLAH και για την αποσαφήνιση των εξουσιών συλλογής δεδομένων του BEREC στο πλαίσιο της αξιολόγησης.
            
            
               2016/0185 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
         
         
            
               για την τροποποίηση του κανονισμού (ΕΕ) αριθ. 531/2012 σχετικά με τους κανόνες για τις αγορές περιαγωγής χονδρικής
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
                  14
                
            
            
               Αφού ζητήθηκε η γνώμη της Επιτροπής των Περιφερειών,
                  15
                
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 531/2012 του Ευρωπαϊκού Κοινοβουλίου και του Συμβουλίου
                  16
                θεσπίζει κοινή προσέγγιση για την περιαγωγή σε δημόσια δίκτυα κινητών επικοινωνιών εντός της Ένωσης.
            
            
               (2)Η στρατηγική της ψηφιακής ενιαίας αγοράς που καθορίστηκε από την Επιτροπή στις 6 Μαΐου 2015
                  17
                εξέτασε τη δέσμη μέτρων για την ενιαία αγορά τηλεπικοινωνιών, η οποία εγκρίθηκε με τον κανονισμό (ΕΕ) αριθ. 2015/2120 του Ευρωπαϊκού Κοινοβουλίου και του Συμβουλίου 
                  18
               , ένα πρώτο βήμα προς την εξάλειψη των πρόσθετων τελών περιαγωγής λιανικής, στηρίζοντας  με τον τρόπο αυτό τη δημιουργία  ψηφιακής ενιαίας αγοράς στην Ένωση.
            
            
               (3)Ο κανονισμός (ΕΕ) 2015/2120 θεσπίζει  νέο μηχανισμό για τις τιμές λιανικής στις ρυθμιζόμενες υπηρεσίες περιαγωγής σε ολόκληρη την Ένωση, με σκοπό να καταργήσει τα πρόσθετα τέλη περιαγωγής, χωρίς να στρεβλώνει τις εγχώριες αγορές και τις αγορές επίσκεψης.
            
            
               (4)Η κατάργηση των πρόσθετων τελών περιαγωγής λιανικής που θεσπίστηκε με τον κανονισμό (ΕΕ) αριθ. 2015/2120, και που αναφέρεται επίσης ως «roam-like-at-home» (RLAH - περιαγωγή με χρέωση εσωτερικού), είναι αναγκαία για τη θέσπιση και τη διευκόλυνση της λειτουργίας  ψηφιακής ενιαίας αγοράς σε ολόκληρη την Ένωση. Ωστόσο, ο εν λόγω κανονισμός δεν επαρκεί από μόνος του για να διασφαλίσει την ορθή λειτουργία της αγοράς περιαγωγής.
            
            
               (5)Η κατάργηση των πρόσθετων τελών περιαγωγής από τις 15 Ιουνίου 2017, όπως προβλέπεται στον κανονισμό (ΕΕ) αριθ. 531/2012, εξαρτάται επομένως από τη δυνατότητα εφαρμογής  νομοθετικής πράξης προτεινόμενης από την Επιτροπή, η οποία θα προβλέπει κατάλληλα μέτρα μετά την επανεξέταση των αγορών περιαγωγής χονδρικής.
            
            
               (6)Η Επιτροπή προέβη σε συνολική επανεξέταση των αγορών περιαγωγής χονδρικής, ώστε να αξιολογήσει ποια μέτρα είναι αναγκαία, ώστε να καταστεί δυνατή η κατάργηση των πρόσθετων τελών περιαγωγής λιανικής έως τις 15 Ιουνίου 2017. 
            
            
               (7)Με βάση τα πορίσματα της επανεξέτασης, η Επιτροπή ενέκρινε ην έκθεσή της σχετικά με την επανεξέταση της αγοράς περιαγωγής χονδρικής
                  19
               . Σε αυτό το πλαίσιο, προκειμένου να διασφαλιστεί ότι οι υπηρεσίες περιαγωγής λιανικής μπορούν να παρέχονται σε εγχώριες τιμές λιανικής, οι εισροές περιαγωγής χονδρικής πρέπει να είναι διαθέσιμες σε  επίπεδο το οποίο επιτρέπει στους φορείς εκμετάλλευσης της χώρας προέλευσης να παρέχουν περιαγωγή σε εγχώριες τιμές. Το γεγονός ότι υπάρχουν πλήρως ανταγωνιστικές αγορές περιαγωγής χονδρικής στις οποίες οι τιμές είναι σύμφωνες με το υποκείμενο κόστος παροχής των δικτύων επίσκεψης θα συνέβαλε σαφώς στη βιωσιμότητα της RLAH , αλλά από την επανεξέταση προκύπτει ότι δεν συμβαίνει κάτι τέτοιο. Η επανεξέταση έδειξε επίσης ότι η μελλοντική υποχρέωση λιανικής της RLAH από μόνη της είναι εξαιρετικά απίθανο να οδηγήσει στην εύρυθμη λειτουργία των αγορών περιαγωγής χονδρικής η οποία θα καθιστούσε δυνατή την παροχή της RLAH στην Ένωση έως τις 15 Ιουνίου 2017. 
            
            
               (8)Ειδικότερα, η σημερινή λειτουργία των αγορών περιαγωγής χονδρικής θα μπορούσε να επηρεάσει τον ανταγωνισμό και τις επενδύσεις στις εγχώριες αγορές των φορέων εκμετάλλευσης της χώρας προέλευσης λόγω των υπερβολικά υψηλών τελών περιαγωγής χονδρικής σε σχέση με τις εγχώριες τιμές λιανικής που εφαρμόζονται στους τελικούς χρήστες. Αυτό ισχύει κυρίως για μικρότερους φορείς ή για φορείς εκμετάλλευσης με κίνηση περιαγωγής προς το εξωτερικό, γεγονός που καθιστά την RLAH δομικά μη βιώσιμη.
            
            
               (9)Η λειτουργία της αγοράς περιαγωγής χονδρικής θα πρέπει να δίνει τη δυνατότητα στους φορείς εκμετάλλευσης να ανακτούν τις δαπάνες που προκύπτουν από την παροχή ρυθμιζόμενων υπηρεσιών περιαγωγής χονδρικής, συμπεριλαμβανομένου του από κοινού αναλαμβανόμενου και του κοινού κόστους.  Με αυτόν τον τρόπο θα διατηρηθούν τα κίνητρα για επενδύσεις στα δίκτυα επίσκεψης και θα αποφευχθούν τυχόν στρεβλώσεις του εγχώριου ανταγωνισμού στις αγορές επίσκεψης λόγω του ρυθμιστικού αρμπιτράζ από πλευράς των φορέων εκμετάλλευσης οι οποίοι προσφεύγουν σε μέτρα για παροχή πρόσβασης σε περιαγωγή χονδρικής, ώστε να ανταγωνίζονται στις εγχώριες αγορές επίσκεψης.
            
            
               (10)Λαμβανομένων υπόψη των προβλημάτων που επισημάνθηκαν, τα μέτρα που εφαρμόζονται επί του παρόντος στις αγορές περιαγωγής χονδρικής θα πρέπει να τροποποιηθούν για να εξασφαλίζουν ότι το επίπεδο των τελών περιαγωγής χονδρικής επιτρέπει τη βιώσιμη παροχή της RLAH στην Ένωση. 
            
         
         
            
               (11)Προκειμένου να καταστεί δυνατή η ανάπτυξη μιας πιο αποτελεσματικής, ολοκληρωμένης και ανταγωνιστικής αγοράς για τις υπηρεσίες περιαγωγής, κατά τη διαπραγμάτευση της πρόσβασης χονδρικής με σκοπό την παροχή υπηρεσιών περιαγωγής λιανικής, πρέπει να παρέχεται στους φορείς εκμετάλλευσης η εναλλακτική δυνατότητα να διαπραγματεύονται καινοτόμα συστήματα τιμολόγησης χονδρικής τα οποία δεν συνδέονται άμεσα με τους πραγματικούς όγκους που καταναλώνονται, όπως κατ’ αποκοπήν πληρωμές, αρχικές δεσμεύσεις ή συμβάσεις με βάση τη δυναμικότητα, ή συστήματα τιμολόγησης που αντανακλούν μεταβολές της ζήτησης κατά τη διάρκεια του έτους. Ως εκ τούτου, τα διαπραγματευόμενα μέρη θα πρέπει να έχουν τη δυνατότητα να συμφωνούν να μην εφαρμόζουν τα μέγιστα ρυθμιζόμενα τέλη περιαγωγής χονδρικής κατά τη διάρκεια των συμφωνιών περιαγωγής χονδρικής ή οποιοδήποτε άλλου προκαθορισμένου χρονικού διαστήματος. Στην περίπτωση αυτή, τα μέρη δεν θα είχαν τη δυνατότητα να ζητήσουν στη συνέχεια την εφαρμογή των μέγιστων ορίων τελών περιαγωγής χονδρικής βάσει όγκου, τα οποία βασίζονται στην πραγματική κατανάλωση που καθορίζεται στον κανονισμό (ΕΕ) αριθ. 531/2012. Αυτή η εναλλακτική δυνατότητα δεν επηρεάζει τις υποχρεώσεις όσον αφορά την παροχή ρυθμιζόμενων υπηρεσιών περιαγωγής λιανικής σύμφωνα με τον κανονισμό (ΕΕ) αριθ. 531/2012.
            
            
               (12)Όσον αφορά τους κανόνες σχετικά με τα τέλη χονδρικής, οι ρυθμιστικές υποχρεώσεις σε επίπεδο Ένωσης πρέπει να διατηρηθούν, δεδομένου ότι κάθε μέτρο που καθιστά δυνατή την RLAH σε ολόκληρη την Ένωση χωρίς να λαμβάνει υπόψηι το επίπεδο του κόστους χονδρικής που συνδέεται με την παροχή των εν λόγω υπηρεσιών θα μπορούσε να ενέχει τον κίνδυνο διατάραξης της εσωτερικής αγοράς των υπηρεσιών περιαγωγής και δεν θα ενθάρρυνε τον ανταγωνισμό.
            
            
               (13)Τα μέγιστα όρια τελών χονδρικής θα πρέπει να λειτουργούν ως όριο ασφαλείας και να διασφαλίζουν ότι οι φορείς εκμετάλλευσης μπορούν να ανακτήσουν τις δαπάνες τους, συμπεριλαμβανομένου του από κοινού αναλαμβανόμενου και του κοινού κόστους. Θα πρέπει  επίσης να επιτρέπουν την ευρεία διάδοση της βιώσιμης παροχής της RLAH, αφήνοντας ταυτόχρονα περιθώριο για εμπορικές διαπραγματεύσεις μεταξύ των φορέων εκμετάλλευσης.
            
            
               (14)Οι εκτιμήσεις του κόστους για την παροχή υπηρεσιών περιαγωγής χονδρικής, συμπεριλαμβανομένου του από κοινού αναλαμβανόμενου και του κοινού κόστους, αξιολογήθηκαν με βάση διάφορες πηγές. Μια από αυτές ήταν ένα γενικό μοντέλο κόστους των υπηρεσιών περιαγωγής χονδρικής το οποίο εμπλουτίστηκε με εθνικά στοιχεία και βασίστηκε στη μέθοδο που χρησιμοποιήθηκε από τις εθνικές ρυθμιστικές αρχές για τον καθορισμό ανώτατων ορίων τελών τερματισμού κλήσεων κινητής τηλεφωνίας σύμφωνα με το ενωσιακό δίκαιο. Μια δεύτερη πηγή ήταν οι εναλλακτικές εκτιμήσεις κόστους με βάση συνεκτικές προσεγγίσεις σε ολόκληρη την Ένωση για τη ρύθμιση των εθνικών τελών τερματισμού κλήσεων κινητής τηλεφωνίας. Η αξιολόγηση βασίστηκε επίσης στα ισχύοντα τέλη περιαγωγής χονδρικής για μη ισόρροπη κίνηση στην Ένωση και στα στοιχεία για τα ισχύοντα τέλη πρόσβασης χονδρικής στις εγχώριες αγορές.
            
            
               (15)Κατά την εξέταση των εκτιμήσεων κόστους, ελήφθησαν υπόψη οι ενδεχόμενες επιπτώσεις του εποχικού χαρακτήρα της κίνησης περιαγωγής στο συνολικό κόστος της παροχής υπηρεσιών περιαγωγής χονδρικής σε εθνικό επίπεδο. Οι εν λόγω εκτιμήσεις επεσήμαναν τις αντισταθμιστικές επιπτώσεις που θα μπορούσαν να μετριάσουν κάθε ενδεχόμενη αύξηση του κόστους που θα μπορούσε να προκληθεί λόγω του εποχικού χαρακτήρα της κίνησης περιαγωγής. Γιαια τις υπηρεσίες δεδομένων ιδίως, η συνεχής αύξηση της εγχώριας ζήτησης σημαίνει ότι είναι πιθανό να υπάρξει υπέρβαση της κίνησης αιχμής εποχικού χαρακτήρα σε ένα δεδομένο έτος από τη συνολική εγχώρια ζήτηση κατά το (τα) επόμενο(-α) έτος(-η). Ως εκ τούτου, δεδομένου ότι τα δίκτυα επίγειων κινητών επικοινωνιών διαστασιολογούνται ώστε να ανταποκρίνονται σε αυτήν τη γενική ανοδική τάση η οποία προκαλείται από την εγχώρια ζήτηση, oπoιαδήποτε περίοδος αιχμής λόγω των εποχικών ροών περιαγωγής δεν φαίνεται να προκαλεί κόστος διαστασιολόγησης του δικτύου κινητής τηλεφωνίας. Για τις φωνητικές κλήσεις, όπου η ζήτηση είναι πιο σταθερή, σε ορισμένες χώρες οι εποχικές περίοδοι αιχμής της περιαγωγής μπορεί να έχουν αντίκτυπο στο συνολικό κόστος διαστασιολόγησης του δικτύου. Ωστόσο, οι τοπικές αυτές εποχιακές περίοδοι αιχμής της κίνησης είναι πιθανό επίσης να προκαλούνται από εγχώριους χρήστες που μετατοπίζονται σε τουριστικές περιοχές, καθώς και να μετριάζονται κατά κάποιον τρόπο από το αντισταθμιστικό αποτέλεσμα των χρηστών περιαγωγής στη χρήση της χωρητικότητας στις μητροπολιτικές περιοχές κατά την περίοδο των θερινών διακοπών. 
            
            
               (16)Κατά τον καθορισμό των μέγιστων ορίων τελών χονδρικής για τις ρυθμιζόμενες υπηρεσίες περιαγωγής δεδομένων, έχουν ληφθεί υπόψη όλα τα στοιχεία πρόσβασης που απαιτούνται για να καταστεί δυνατή η παροχή υπηρεσιών περιαγωγής, συμπεριλαμβανομένου του κόστους διακίνησης για τη διεκπεραίωση των δεδομένων σε ένα σημείο ανταλλαγής που προσδιορίζεται από τον φορέα εκμετάλλευσης του δικτύου της χώρας προέλευσης.
            
            
               (17)Το χαρτοφυλάκιο των υπηρεσιών που παρέχονται από κάθε πάροχο περιαγωγής χονδρικής, καθώς και ο αναμενόμενος όγκος κίνησης, θα πρέπει να λαμβάνεται υπόψη κατά την εξέταση του ρόλου ασφαλείας των τελών περιαγωγής χονδρικής για την επίτευξη του διπλού στόχου της εξασφάλισης ότι οι πάροχοι χονδρικής θα ανακτούν όλες τις σχετικές δαπάνες τους, διασφαλίζοντας ταυτόχρονα ότι η μη βιωσιμότητα της RLAH εξακολουθεί να αποτελεί εξαιρετικά σημαντικό ζήτημα.
            
            
               (18)Ως εκ τούτου, τα μέγιστα όρια ισχυόντων τελών περιαγωγής χονδρικής για φωνητικές κλήσεις, μηνύματα SMS και υπηρεσίες δεδομένων θα πρέπει να μειωθούν.
            
            
               (19)Στο πλαίσιο της διασφάλισης της εμπιστευτικότητας των επιχειρηματικών και εμπορικών μυστικών και προκειμένου να παρακολουθούν και να εποπτεύουν την εφαρμογή του κανονισμού (ΕΕ) αριθ. 531/2012 και τις εξελίξεις στις αγορές περιαγωγής χονδρικής, οι εθνικές ρυθμιστικές αρχές πρέπει να έχουν το δικαίωμα να ζητούν πληροφορίες σχετικά με τις συμβάσεις περιαγωγής χονδρικής οι οποίες δεν προβλέπουν την εφαρμογή των μέγιστων ορίων τελών περιαγωγής χονδρικής. Πρέπει επίσης να έχουν τη δυνατότητα να ζητούν πληροφορίες σχετικά με την έγκριση και την εφαρμογή όρων στις συμβάσεις χονδρικής που αποσκοπούν στην αποτροπή της μόνιμης περιαγωγής και σχετικά με ενδεχόμενη αντικανονική ή δόλια χρήση της πρόσβασης σε περιαγωγή χονδρικής για σκοπούς άλλους από την παροχή ρυθμιζόμενων υπηρεσιών περιαγωγής στους πελάτες των παρόχων περιαγωγής που ταξιδεύουν εντός της Ένωσης.
            
            
               (20)Η ειδική ρύθμιση των τιμών που εφαρμόζονται στην περιαγωγή συνεπάγεται ότι ένα συνολικό  ανώτατο όριο της Ένωσης εφαρμόζεται σε ένα σύνθετο προϊόν το οποίο μπορεί επίσης να περιλαμβάνει άλλες εισροές χονδρικής πρόσβασης και διασύνδεσης, όπου περιλαμβάνονται ειδικότερα εκείνες που υπόκεινται σε εθνική ή, ενδεχομένως, διασυνοριακή ρύθμιση. Όσον αφορά αυτό το θέμα, οι αποκλίσεις σε επίπεδο Ένωσης στη ρύθμιση των εν λόγω εισροών προβλέπεται να μειωθούν, ειδικότερα με την προοπτική της λήψης πρόσθετων μέτρων σύμφωνα με την οδηγία 2002/21/ΕΚ (οδηγία-πλαίσιο)
                  20
                με σκοπό τη διασφάλιση μεγαλύτερης συνέπειας των ρυθμιστικών προσεγγίσεων. Εν τω μεταξύ, οποιαδήποτε διαφορά μεταξύ των φορέων εκμετάλλευσης των δικτύων επίσκεψης και άλλων φορέων εκμετάλλευσης σχετικά με τις τιμές που εφαρμόζονται στις εν λόγω ρυθμιζόμενες εισροές που απαιτούνται για την παροχή υπηρεσιών περιαγωγής χονδρικής πρέπει να αντιμετωπίζεται λαμβάνοντας υπόψη τη γνώμη που εκδίδει o BEREC, σύμφωνα με τις ειδικές κανονιστικές υποχρεώσεις που ισχύουν για την περιαγωγή, καθώς και με την οδηγία 2002/21/ΕΚ (οδηγία-πλαίσιο), την οδηγία 2002/20/ΕΚ (οδηγία για την αδειοδότηση)
                  21
               , την οδηγία 2002/19/ΕΚ (οδηγία για την πρόσβαση)
                  22
                και την οδηγία 2002/22/ΕΚ (οδηγία για την καθολική υπηρεσία)
                  23
               . 
            
            
               (21)Είναι απαραίτητη η παρακολούθηση και η τακτική επανεξέταση της λειτουργίας των αγορών περιαγωγής χονδρικής και της σχέσης τους με την αγορά περιαγωγής λιανικής, λαμβάνοντας υπόψη τις ανταγωνιστικές και τεχνολογικές εξελίξεις και τις ροές κίνησης. Για τη σωστή εκτίμηση του τρόπου με τον οποίο οι αγορές περιαγωγής θα προσαρμοστούν στους κανόνες της RLAH, πρέπει να συλλέγονται επαρκή δεδομένα για τη λειτουργία των εν λόγω αγορών μετά την εφαρμογή των εν λόγω κανόνων.
            
            
               (22)Για την αξιολόγηση των εξελίξεων του ανταγωνισμού στις αγορές περιαγωγής σε επίπεδο Ένωσης και για την τακτική αναφορά των αλλαγών των τελών περιαγωγής χονδρικής για μη ισόρροπη κίνηση μεταξύ των παρόχων περιαγωγής, ο BEREC θα πρέπει να αναλάβει το έργο της συλλογής στοιχείων από τις εθνικές ρυθμιστικές αρχές σχετικά με τα τέλη που ισχύουν για την ισόρροπη και τη μη ισόρροπη κίνηση αντίστοιχα. Θα πρέπει επίσης να συλλέγει δεδομένα σχετικά με τις περιπτώσεις κατά τις οποίες τα μέρη μιας σύμβασης χονδρικής δεν εφαρμόζουν τα μέγιστα όρια τελών περιαγωγής χονδρικής ή εφαρμόζουν μέτρα σε επίπεδο χονδρικής τα οποία αποσκοπούν στην αποτροπή της μόνιμης περιαγωγής ή μη φυσιολογικής ή καταχρηστικής χρήσης των υπηρεσιών περιαγωγής χονδρικής για σκοπούς διαφορετικούς από την παροχή ρυθμιζόμενων υπηρεσιών περιαγωγής στους πελάτες των παρόχων περιαγωγής, όσο οι τελευταίοι ταξιδεύουν κατά περιόδους εντός της Ένωσης.
            
            
               (23)Επομένως, ο κανονισμός (ΕΕ) αριθ. 531/2012 θα πρέπει να τροποποιηθεί αναλόγως.
            
            
               (24)Οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη επειδή τα εθνικά μέτρα δεν μπορούν να διασφαλίσουν ότι οι κανόνες για τις εθνικές αγορές συνάδουν με τους κανόνες της ΕΕ για τις υπηρεσίες περιαγωγής λιανικής. Αντίθετα, οι διασυνοριακές επιπτώσεις των εθνικών αγορών περιαγωγής χονδρικής για την παροχή υπηρεσιών περιαγωγής λιανικής στο εσωτερικό της Ένωσης συνεπάγονται ότι οι στόχοι μπορούν να επιτευχθούν καλύτερα σε επίπεδο Ένωσης. Ως εκ τούτου, η Ένωση ενδέχεται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων του.
            
            
               (25)Ο παρών κανονισμός συνάδει με τα θεμελιώδη δικαιώματα και είναι συμβατός με τις αρχές που προβλέπονται, μεταξύ άλλων, στον Χάρτη των Θεμελιωδών Δικαιωμάτων της Ευρωπαϊκής Ένωσης,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κανονισμού (ΕΕ) αριθ. 531/2012
            
            
               Ο κανονισμός (ΕΕ) αριθ. 531/2012 τροποποιείται ως εξής:
            
            
               (1)Στο άρθρο 3, η παράγραφος 4 αντικαθίσταται από το ακόλουθο κείμενο:
            
         
         
            
               «4. Οι κανόνες των άρθρων 7, 9 και 12 για τα ρυθμιζόμενα τέλη της περιαγωγής χονδρικής εφαρμόζονται στην παροχή όλων των στοιχείων της πρόσβασης σε περιαγωγή χονδρικής που αναφέρονται στην παράγραφο 3, εκτός εάν αμφότερα τα μέρη της σύμβασης περιαγωγής χονδρικής συμφωνήσουν ρητά ότι κάθε μέσο τέλος περιαγωγής χονδρικής που προκύπτει από την εφαρμογή της συμφωνίας δεν θα πρέπει να υπόκειται στα μέγιστα όρια τελών περιαγωγής χονδρικής για μία ορισμένη χρονική περίοδο.»
            
            
               (2)Στο άρθρο 7, οι παράγραφοι 1 και 2 αντικαθίστανται από το ακόλουθο κείμενο:
            
            
                «1. Η μέση χρέωση σε επίπεδο χονδρικής, την οποία ο φορέας εκμετάλλευσης ενός δικτύου επίσκεψης δύναται να επιβάλλει στον πάροχο περιαγωγής του πελάτη για την παροχή ρυθμιζόμενης κλήσης περιαγωγής με προέλευση από αυτό το δίκτυο επίσκεψης, συμπεριλαμβανομένου, μεταξύ άλλων, του κόστους προέλευσης, διαβίβασης και τερματισμού, δεν υπερβαίνει το όριο ασφαλείας των 0,04 EUR από την 15η Ιουνίου 2017 και, με την επιφύλαξη του άρθρου 19, παραμένει στα 0,04 EUR μέχρι τις 30 Ιουνίου 2022. 
            
            
                2. Η μέση χρέωση χονδρικής που αναφέρεται στην παράγραφο 1 εφαρμόζεται μεταξύ οποιωνδήποτε δύο φορέων εκμετάλλευσης και υπολογίζεται βάσει δωδεκαμήνου, ή οποιουδήποτε βραχύτερου χρονικού διαστήματος που μεσολαβεί μέχρι το τέλος της περιόδου εφαρμογής της ανώτατης μέσης χρέωσης χονδρικής, όπως προβλέπεται στην παράγραφο 1 ή πριν τις 30 Ιουνίου 2022. » 
            
            
               (3)Στο άρθρο 9, η παράγραφος 1 αντικαθίσταται από το ακόλουθο κείμενο:
            
            
               «1. «Από τις 15 Ιουνίου 2017, το μέσο τέλος χονδρικής που μπορεί να επιβάλλει ο φορέας εκμετάλλευσης δικτύου επίσκεψης για την παροχή ρυθμιζόμενου μηνύματος SMS περιαγωγής που προέρχεται από το εν λόγω δίκτυο επίσκεψης, δεν υπερβαίνει το όριο ασφαλείας των 0,01 EUR ανά μήνυμα SMS και, με την επιφύλαξη του άρθρου 19, παραμένει στα 0,01 EUR έως τις 30 Ιουνίου 2022».
            
            
               (4)Στο άρθρο 12, η παράγραφος 1 αντικαθίσταται από το ακόλουθο κείμενο:
            
            
               «1. Από τις 15 Ιουνίου 2017, το μέσο τέλος χονδρικής, το οποίο ο φορέας εκμετάλλευσης δικτύου επίσκεψης μπορεί να επιβάλλει στον πάροχο της χώρας προέλευσης του πελάτη περιαγωγής για την παροχή ρυθμιζόμενων υπηρεσιών περιαγωγής δεδομένων μέσω του εν λόγω δικτύου επίσκεψης δεν υπερβαίνει το όριο ασφαλείας των 0,0085 EUR ανά megabyte μεταδιδόμενων δεδομένων και, με την επιφύλαξη του άρθρου 19, παραμένει στα 0,0085 EUR έως τις 30 Ιουνίου 2022». 
            
            
               (5)Στο άρθρο 17 παράγραφος 1, προστίθεται το ακόλουθο εδάφιο:
            
            
               «Οποιαδήποτε διαφορά μεταξύ των φορέων εκμετάλλευσης των δικτύων επίσκεψης και άλλων φορέων εκμετάλλευσης σχετικά με τα τέλη που εφαρμόζονται στις εισροές οι οποίες απαιτούνται για την παροχή υπηρεσιών περιαγωγής χονδρικής μπορεί να παραπέμπεται στην αρμόδια εθνική ρυθμιστική αρχή ή αρχές σύμφωνα με το άρθρο 20 ή 21 της οδηγίας-πλαίσιο. Σε αυτήν την περίπτωση, η αρμόδια ρυθμιστική αρχή ή αρχές πραγματοποιούν διαβουλεύσεις με τον BEREC, σχετικά με τα μέτρα που πρέπει να ληφθούν σύμφωνα με τις διατάξεις της οδηγίας-πλαίσιο, τις ειδικές οδηγίες ή τον παρόντα κανονισμό για την επίλυση της διαφοράς και αναμένει τη γνώμη του BEREC πριν από την ανάληψη δράσης για την επίλυση της διαφοράς. »
            
            
               (6)Το άρθρο 19 τροποποιείται ως εξής:
            
            
               α) στην παράγραφο 3, η πρώτη περίοδος αντικαθίσταται από το εξής κείμενο:
            
            
               «Επιπλέον, η Επιτροπή υποβάλλει έκθεση προς το Ευρωπαϊκό Κοινοβούλιο και το Συμβούλιο ανά διετία μετά τις 15 Ιουνίου 2017.» . 
            
            
               β) στην παράγραφο 4 πρώτο εδάφιο, η πρώτη πρόταση αντικαθίσταται από ακόλουθο κείμενο:
            
            
               «Προκειμένου να εκτιμά τις εξελίξεις του ανταγωνισμού στις αγορές περιαγωγής σε ολόκληρη την Ένωση, ο BEREC συλλέγει σε τακτική βάση δεδομένα από τις εθνικές ρυθμιστικές αρχές σχετικά με τις εξελίξεις των τελών λιανικής και χονδρικής για ρυθμιζόμενες υπηρεσίες περιαγωγής φωνητικών κλήσεων, SMS και δεδομένων, συμπεριλαμβανομένων των τελών χονδρικής που ισχύουν για την ισόρροπη και μη ισόρροπη κίνηση περιαγωγής αντίστοιχα. Συλλέγει επίσης δεδομένα σχετικά με τις συμβάσεις χονδρικής που δεν υπόκεινται στα μέγιστα όρια τελών περιαγωγής χονδρικής που προβλέπονται στα άρθρα 7, 9 ή 12 και σχετικά με την εφαρμογή συμβατικών μέτρων σε επίπεδο χονδρικής με σκοπό την αποτροπή της μόνιμης περιαγωγής ή της μη φυσιολογικής ή καταχρηστικής χρήσης των υπηρεσιών περιαγωγής χονδρικής για σκοπούς διαφορετικούς από την παροχή ρυθμιζόμενων υπηρεσιών περιαγωγής στους πελάτες των παρόχων περιαγωγής, όσο οι τελευταίοι ταξιδεύουν κατά περιόδους εντός της Ένωσης».
            
            
               Άρθρο 2
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
         
         
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  Βλ. απόφαση στην υπόθεση C-58/08, EU:C:2010:321.
               
               
                  
                     (2)
                  Κανονισμός (ΕΕ) 2015/2120 του Ευρωπαϊκού Κοινοβουλίου και του Συμβουλίου της 25ης Νοεμβρίου 2015 για τη θέσπιση μέτρων σχετικά με την πρόσβαση στο ανοικτό διαδίκτυο και την τροποποίηση της οδηγίας 2002/22/ΕΚ για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών και του κανονισμού (ΕΕ) αριθ. 531/2012 για την περιαγωγή σε δημόσια δίκτυα κινητών επικοινωνιών εντός της Ένωσης
               
               
                  
                     (3)
                  Κανονισμός (ΕΕ) αριθ. 531/2012 του Ευρωπαϊκού Κοινοβουλίου και του Συμβουλίου της 13ης Ιουνίου 2012 για την περιαγωγή σε δημόσια δίκτυα κινητών επικοινωνιών εντός της Ένωσης
               
               
                  
                     (4)
                  Βλ. για λεπτομέρειες την έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την επανεξέταση της αγοράς περιαγωγής χονδρικής [τελική αναφορά] και το έγγραφο εργασίας των υπηρεσιών της Επιτροπής που συνοδεύει την έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την επανεξέταση της αγοράς περιαγωγής χονδρικής. [τελική αναφορά].
               
               
                  
                     (5)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Στρατηγική για την ψηφιακή ενιαία αγορά της Ευρώπης», COM (2015) 192.
               
               
                  
                     (6)
                  Η χρήση αυτής ης νομικής βάσης επιβεβαιώθηκε επίσης με την απόφαση στην υπόθεση C-58/08, EU:C:2010:321, σκέψη 48.
               
               
                  
                     (7)
                  Βλ. επιστολή του Δεκεμβρίου 2005 από την ομάδα ευρωπαϊκών ρυθμιστικών αρχών στον Γενικό Διευθυντή της Γενικής Διεύθυνσης Κοινωνίας της Πληροφορίας της Επιτροπής.
               
               
                  
                     (8)
                  Στην απόφαση του Δικαστηρίου στην υπόθεση 58/08, το Δικαστήριο έκρινε ότι η ρύθμιση της αγοράς περιαγωγής χονδρικής συνάδει με την αρχή της επικουρικότητας δεδομένου ότι «η αλληλεξάρτηση μεταξύ των τελών λιανικής και των τελών χονδρικής για υπηρεσίες περιαγωγής είναι τόσο σημαντική ώστε κάθε μέτρο που έχει ως αποκλειστικό σκοπό τη μείωση των τελών λιανικής χωρίς να αντιμετωπίζεται το ύψος του κόστους παροχής των υπηρεσιών περιαγωγής εντός της Κοινότητας σε επίπεδο χονδρικής να μπορεί να διακυβεύσει την ομαλή λειτουργία της αγοράς περιαγωγής εντός της Κοινότητας» (σκέψη 77).
               
               
                  
                     (9)
                  Απόφαση του Δικαστηρίου στην υπόθεση C-58/08, EU:C:2010:321, σκέψη 53.
               
               
                  
                     (10)
                  Τα δεδομένα που συλλέχθηκαν αναλύθηκαν σε συνεργασία με το Κοινό Κέντρο Ερευνών (ΚΚερ). Το ΚΚΕρ είναι η εσωτερική επιστημονική υπηρεσία της Ευρωπαϊκής Επιτροπής η οποία απασχολεί επιστήμονες για τη διεξαγωγή ερευνών προκειμένου να παρέχει ανεξάρτητες, τεκμηριωμένες επιστημονικές συμβουλές και υποστήριξη στις πολιτικές της ΕΕ. Περισσότερες πληροφορίες διατίθενται στον δικτυακό τόπο του ΚΚΕρ στη διεύθυνση: 
                  
                     https://ec.europa.eu/jrc/
                  
                  .
               
               
                  
                     (11)
                  SMART 2015/006 «Εκτίμηση του κόστους παροχής υπηρεσιών περιαγωγής χονδρικής στην ΕΕ», TERA Consultants 
               
               
                  
                     (12)
                  
                  
                        Η ανάλυση διεξήχθη από τη ΓΔ CONNECT σε συνεργασία με το Κέντρο Ικανοτήτων στη Μικροοικονομική Αξιολόγηση του ΚΚΕρ. Περισσότερες πληροφορίες διατίθενται στον δικτυακό τόπο του ΚΚΕρ στη διεύθυνση: 
                     
                        https://ec.europa.eu/jrc/
                     
                  
               
               
                  
                     (13)
                  Έγγραφο εργασίας των υπηρεσιών της Επιτροπής, εκτίμηση επιπτώσεων που συνοδεύει την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τους κανόνες για τις αγορές περιαγωγής χονδρικής και την τροποποίηση του κανονισμού (ΕΕ) αριθ. 531/2012 για την περιαγωγή σε δημόσια δίκτυα κινητών επικοινωνιών εντός της Ένωσης.
               
               
                  
                     (14)
                  ΕΕ C της  σ. .
               
               
                  
                     (15)
                  ΕΕ C της  σ. .
               
               
                  
                     (16)
                  Κανονισμός (ΕΕ) αριθ. 531/2012 του Ευρωπαϊκού Κοινοβουλίου και του Συμβουλίου, της 13ης Ιουνίου 2012, για την περιαγωγή σε δημόσια δίκτυα κινητών επικοινωνιών εντός της Ένωσης, ΕΕ L 172 της 30.6.2012, σ. 10.
               
               
                  
                     (17)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Στρατηγική για την ψηφιακή ενιαία αγορά της Ευρώπης», COM (2015) 192.
               
               
                  
                     (18)
                  Κανονισμός (ΕΕ) 2015/2120 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, για τη θέσπιση μέτρων σχετικά με το ανοιχτό διαδίκτυο και για την τροποποίηση της οδηγίας 2002/22/ΕΚ για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών και του κανονισμού (ΕΕ) αριθ. 531/2012 για την περιαγωγή σε δημόσια δίκτυα κινητών επικοινωνιών εντός της Ένωσης, ΕΕ L 310 της 26.11.2015, σ. 1.
               
               
                  
                     (19)
                  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την επανεξέταση της αγοράς περιαγωγής χονδρικής [τελική αναφορά]
               
               
                  
                     (20)
                  Οδηγία 2002/21/EΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κοινό κανονιστικό πλαίσιο για τα δίκτυα και τις υπηρεσίες ηλεκτρονικών επικοινωνιών (οδηγία πλαίσιο), ΕΕ L 108 της 24.4.2002, σ. 33. 
               
               
                  
                     (21)
                  Οδηγία 2002/20/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση), EE L 108 της 24.4.2002, σ. 21.
               
               
                  
                     (22)
                  Οδηγία 2002/19/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους (οδηγία για την πρόσβαση), EE L 108 της 24.4.2002, σ. 7.
               
               
                  
                     (23)
                  Οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία για την καθολική υπηρεσία), ΕΕ L 108 της 24.4.2002, σ. 51.